## Les Arts estrena ‘Luisa Miller’ de Verdi, la primera òpera de Sir Mark Elder a València

*** Compta amb l’actuació del tenor Freddie de Tommaso i les veus de Mariangela Sicilia, Germán Enrique Alcántara, Álex Espósito i Gianlucca Buratto
* Valentina Carrasco dirigix esta nova producció de Les Arts, realitzada en col·laboració amb el Maggio Musicale Fiorentino**

El Palau de les Arts Reina Sofia de València s’endinsa en el Giuseppe Verdi més romàntic amb la seua obra *Luisa Miller,* que s’estrena el 10 de desembre en la Sala Principal amb la direcció musical de Sir Mark Elder en el seu debut operístic amb l’Orquestra de la Comunitat Valenciana (OCV).

El director titular de l’OCV es troba immers en els assajos d’esta estrena davant el públic valencià. Batuta incontestable en el repertori verdià, Sir Mark Elder destaca que el compositor de Busseto serà un dels pilars fonamentals del seu treball amb la formació titular de Les Arts.

Elder apunta que Giuseppe Verdi obliga el director i l’orquestra a viure el drama des de dins. Considera l’italià un mestre per la seua qualitat humana i artística, la grandesa de la qual està en la capacitat d’emocionar el públic amb històries humanes universals.

*Luisa Miller* serà la tercera nova producció que Les Arts estrene dins de les celebracions del seu XX aniversari. El muntatge, coproduït amb el Maggio Musicale Fiorentino, té el segell de Valentina Carrasco, una de les “sensacions” de l’escena operística, la irrupció de la qual ha sigut molt celebrada per les seues propostes innovadores i disruptives, amb guardons com el Premi Abbiati de la crítica italiana.

La *regista* argentina trasllada l’acció a una fàbrica de nines de principis del segle XX com a escenari en el qual es tracta un dels drames que Verdi aborda de manera magistral en la seua creació operística: el conflicte paternofilial. A través de la seua mirada atenta, Carrasco denuncia la rigidesa de rols socials i l’imperi dels interessos en la burgesia de la societat industrial.

Les Arts reunix en *Luisa Miller* un elenc amb les principals veus verdianes del moment, entre les quals destaca el nou ‘tenor de tenors’, Freddie de Tommaso. En la seua primera actuació a València, l’estatunidenc debuta el paper de Rodolfo, un dels més desafiadors de la seua corda i que protagonitza un dels grans moments del gènere amb la coneguda ària *Quando le sere a placido*.

El complex i exigent paper de la jove Luisa Miller recau en Mariangela Sicília, una de les sopranos més reconegudes del moment. La cantant de Calàbria sobreïx per la seua força dramàtica, tècnica exquisida i versatilitat, amb un repertori que comprén des de Mozart i Rossini fins a Puccini i Verdi, a més d’incursions en l’òpera barroca i francesa.

L’emergent baríton argentí Germán Enrique Alcántara encarna Miller en la seua primera incursió a València, mentres que el baix Álex Espósito, un dels favorits de la Sala Principal, dona vida a *il conte di* Walter. Gianluca Buratto, un altre dels artistes de carrera internacional estretament vinculat a Les Arts és Wurm. Completa el sext principal la *mezzosoprano* russa Maria Barakova (Federica).

Les Arts estrenarà Luisa Miller el pròxim 10 de desembre, amb funcions addicionals els dies 13, 17, 20 i 22 de desembre. Les entrades per a l’òpera de Verdi es poden adquirir a través dels diferents canals de venda del teatre: taquilles, la línia de venda 96 197 59 00 i la web oficial de [Les Arts](https://www.lesarts.com/va/programacio/c/821-luisa-miller.html).

Fecha: 29/11/2025